তথ্যবিবরণী নম্বর : ৬২৩

**গত ২৪ ঘন্টায় দেশব্যাপী ১ লাখ ১৩ হাজার ৫৯৯ জনের ভ্যাক্সিন গ্রহণ**

ঢাকা, ২৬ মাঘ (৯ ফেব্রুয়ারি) :

গত ২৪ ঘন্টায় রাজধানী ঢাকা-সহ সারা দেশে মোট **১** লাখ ১৩ হাজার ৫৯৯ জন ব্যক্তি কোভিড-১৯ ভ্যাক্সিন গ্রহণ করেছেন। এদের মধ্যে পুরুষ ৮৩ হাজার ১৭৮ এবং মহিলা ৩০ হাজার ৪১৭ জন।

গত ২৭ জানুয়ারি থেকে আজ ৯ ফেব্রুয়ারি পর্যন্ত মোট ভ্যাক্সিন গ্রহীতার সংখ্যা ২ লাখ ৪ হাজার ৬৫১ জন।

উল্লেখ্য, ভ্যাক্সিন শুরুর দু'দিন অর্থাৎ গত ২৭ ও ২৮ জানুয়ারি মোট ভ্যাক্সিন গ্রহীতার সংখ্যা ছিল ৫৬৭ জন।

#

মাইদুল/নাইচ/রফিকুল/সেলিম/২০২১/২১৩০ ঘণ্টা

তথ্যবিবরণী নম্বর : ৬২২

**অনগ্রসর জনগোষ্ঠীর জীবনমান উন্নয়নে কাজ করছে সরকার**

**-- ধর্ম প্রতিমন্ত্রী**

জামালপুর, ২৬ মাঘ (৯ ফেব্রুয়ারি) :

ধর্ম প্রতিমন্ত্রী মোঃ ফরিদুল হক খান বলেছেন, প্রধানমন্ত্রী শেখ হাসিনা সরকার অনগ্রসর জনগোষ্ঠীর উন্নয়ন, গ্রামীণ এলাকার মানুষের আর্থসামাজিক অবস্থার উন্নতি এবং নাগরিক সুবিধা নিশ্চিত করার জন্য হাট-বাজার ব্যবস্থাপনার উন্নয়ন করছেন। সে লক্ষ্যে সরকার স্থানীয় সরকার প্রকৌশল অধিদপ্তরের মাধ্যমে ‘অবকাঠামোগত দক্ষতা উন্নয়ন ও তথ্যের মাধ্যমে ঝুঁকিপূর্ণ জনগোষ্ঠীর সহনশীলতা বৃদ্ধি (প্রভাতী) প্রকল্প’ এর ন্যায় প্রকল্প বাস্তবায়ন করছে। এক্ষেত্রে জনপ্রতিনিধিগণকে আন্তরিক হয়ে যথাযথভাবে এ প্রকল্প বাস্তবায়নে দায়িত্ব পালন করতে হবে।

প্রতিমন্ত্রী আজ জামালপুরে ইসলামপুর উপজেলা প্রকৌশলীর কার্যালয় (এলজিইডি) আয়োজিত স্থানীয় সরকার প্রকৌশল অধিদপ্তরের আওতায় বাস্তবায়নাধীন ‘অবকাঠামোগত দক্ষতা উন্নয়ন ও তথ্যের মাধ্যমে ঝুঁকিপূর্ণ জনগোষ্ঠীর সহনশীলতা বৃদ্ধি (প্রভাতী) প্রকল্প’ এর অধীনে উপজেলা হাট-বাজার ব্যবস্থাপনা শীর্ষক কর্মশালায় প্রধান অতিথির বক্তব্যে এসব কথা বলেন।

প্রতিমন্ত্রী বলেন, প্রধানমন্ত্রী শেখ হাসিনা সরকার নির্বাচনি প্রতিশ্রুতি অনুযায়ী গ্রামকে শহরে উন্নীত করার অংশ হিসেবে এসব প্রকল্প বাস্তবায়ন করছেন। তিনি আরো বলেন, এ প্রকল্প বাস্তবায়নের মাধ্যমে নারীর ক্ষমতায়ন, কৃষি উৎপাদনশীলতা বৃদ্ধি, কৃষিপণ্য বিপণন, দৃশ্যমান উন্নয়ন সাধন এবং কর্ম সংস্থানের সুযোগ হবে। ইউনিয়ন পরিষদ-সহ স্থানীয় সরকার প্রতিষ্ঠানসমূহের আয় বৃদ্ধি পাবে।

ইসলামপুর উপজেলা পরিষদের চেয়ারম্যান এস এম জামাল আব্দুন নাছেরের সভাপতিত্বে অনুষ্ঠিত কর্মশালায় প্রধান আলোচক হিসেবে বক্তব্য রাখেন প্রভাতী প্রকল্প পরিচালক ঢাকা এর মোঃ আনিসুল ওহাব খান। বক্তব্য রাখেন নির্বাহী প্রকৌশলী, এলজিইডি, জামালপুর মোঃ মোখলেছুর রহমান; ইসলামপুর উপজেলা নির্বাহী অফিসার এস এম মাজহারুল ইসলাম; সহকারী কমিশনার (ভূমি) মোঃ রোকনুজ্জামান খান; ইসলামপুর উপজেলা প্রকৌশলী প্রমুখ।

#

আনোয়ার/নাইচ/রফিকুল/সেলিম/২০২১/২১১০ ঘণ্টা

তথ্যবিবরণী নম্বর : ৬২১

**প্রকল্পের কাজ নিরপেক্ষভাবে যথাসময়ে সম্পন্ন করতে পরিকল্পনা মন্ত্রীর আহ্বান**

ঢাকা, ২৬ মাঘ (৯ ফেব্রুয়ারি) :

নিরপেক্ষভাবে প্রকল্প মূল্যায়ন এবং যথাসময়ে যথাযথ কাজ করতে বাস্তবায়ন পরীবিক্ষণ ও মূল্যায়ন বিভাগ (আইএমইডি) এর কর্মকর্তাদের প্রতি আহ্বান জানিয়েছেন পরিকল্পনা মন্ত্রী এম এ মান্নান।

মন্ত্রী আজ ঢাকায় এনইসি অডিটোরিয়ামে ২০২০-২১ অর্থবছরে নির্বাচিত চলমান প্রকল্পের নিবিড় পরীবিক্ষণ ও সমাপ্ত প্রকল্পের প্রভাব মূল্যায়ন সংক্রান্ত ওরিয়েন্টেশন কর্মশালার প্রধান অতিথির বক্তৃতায় এ কথা বলেন।

মন্ত্রী বলেন, প্রকল্প মূল্যায়নের সময় নিরপেক্ষ ও সুষ্ঠু পর্যালোচনা করতে হবে। এ ক্ষেত্রে কোনো সমঝোতা নয়। তিনি বলেন, প্রকল্প বাস্তবায়নের দক্ষতা ও কাজের মান নিয়ে সঙ্গত কারণেই অনেক সময় প্রশ্ন ওঠে। এদিকে খেয়াল রাখতে হবে।

মন্ত্রী বলেন, যে টাকা দিয়ে উন্নয়ন কাজ হচ্ছে, মনে রাখতে হবে টাকাটা আমার নয়, সরকারের পকেটের টাকা নয়-এই টাকা জনগণের টাকা। জনগণ আমাদেরকে টাকাটা দিয়েছে নিজেরা না খেয়ে, অর্ধাহারে থেকে। তারা আশা করে, আমরা আমাদের দায়িত্ব পালন করব। সেটাই আমি আপনাদের বার বার বলি, আমরা কাজটা যেন নির্ধারিত সময়ের মধ্যে করি। কাজ করব, কাজের সুফল ভোগ করব, এটাই শেষ কথা।

অনুষ্ঠানে অন্যান্যের মধ্যে বক্তৃতা করেন আইএমইডি সচিব প্রদীপ রঞ্জন চক্রবর্তী এবং অতিরিক্ত সচিব ড. গাজী মোঃ সাইফুজ্জামান।

#

শাহেদ/রোকসানা/মাসুম/রফিকুল/জয়নুল/২০২১/২১১০ঘণ্টা

তথ্যবিবরণী নম্বর : ৬২০

**বাঙালির সকল বিজয়ের প্রাণপুরুষ বঙ্গবন্ধু**

**-- শ ম রেজাউল করিম**

ঢাকা, ২৬ মাঘ (৯ ফেব্রুয়ারি) :

মৎস্য ও প্রাণিসম্পদ মন্ত্রী শ ম রেজাউল করিম বলেছেন, বাঙালির সকল বিজয়ের প্রাণপুরুষ বঙ্গবন্ধু। জাতির পিতা বঙ্গবন্ধু শেখ মুজিবুর রহমান সুপরিকল্পিতভাবে ভাষার লড়াই থেকে শুরু করে ক্রমান্বয়ে স্বাধীনতার আন্দোলনে গোটা জাতিকে ঐক্যবদ্ধ করেছিলেন। এভাবেই তিনি গণতান্ত্রিক উপায়ে পরাধীনতার শৃঙ্খল থেকে বাঙালি জাতিকে মুক্ত করেছিলেন।

আজ রাজধানীর বেইলি রোডের তাঁর সরকারি বাসভবন থেকে যুক্তরাজ্য আওয়ামী লীগ আয়োজিত ‘ভাষা থেকে স্বাধিকার’ শীর্ষক ভার্চুয়াল সেমিনারে প্রধান অতিথির বক্তৃতায় মন্ত্রী এসব কথা বলেন। যুক্তরাজ্য আওয়ামী লীগের সভাপতি সুলতান মাহমুদ শরীফের সভাপতিত্বে সেমিনারে যুক্তরাজ্য আওয়ামী লীগের সাধারণ সম্পাদক সৈয়দ সাজেদুর রহমান ফারুকসহ অন্য নেতৃবৃন্দ বক্তৃতা করেন।

প্রাণিসম্পদ মন্ত্রী বলেন, বাংলা ভাষার বয়স হাজার বছরের ঊর্ধ্বে হলেও বাংলা ভাষাভাষীদের জাতীয়তাবোধের চেতনায় উদ্ধুদ্ধ করে বাঙালি জাতীয়তাবাদ প্রতিষ্ঠিত করেছিলেন বঙ্গবন্ধু। তাঁর নেতৃত্বেই ১৯৪৮ সালের ৪ জানুয়ারি ছাত্রলীগের প্রতিষ্ঠা হয়। এরপর ১৯৪৯ সালে প্রতিষ্ঠিত আওয়ামী লীগের মূল নেতৃত্বে আসীন হয়ে বঙ্গবন্ধুই ভাষা আন্দোলনের অন্যতম সংগঠক হিসেবে আত্মপ্রকাশ করেছিলেন। দেশের সর্বত্র বাঙালি জাতীয়তাবাদের চেতনায় বাংলাদেশের জনগণকে উদ্ধুদ্ধ ও সুসংগঠিত করেছিলেন।

শ ম রেজাউল করিম আরো বলেন, ভাষা আন্দোলনে বঙ্গবন্ধু কারাবন্দি থাকাকালীন এবং কারাগার থেকে মুক্তির পর গুরুত্বপূর্ণ ভূমিকা পালন করার মধ্য দিয়ে বাঙালিদের অধিকার আদায়ের সংগ্রাম ক্রমান্বয়ে এগিয়ে নেন। ৫৪’র যুক্তফ্রন্ট নির্বাচনে বিজয়, ৬২’র শিক্ষা কমিশন আন্দোলন, ৬৬’র ছয় দফা দাবি উত্থাপন, ৬৮’র আইয়ুববিরোধী আন্দোলন ও ৬৯’র গণঅভ্যুত্থানের মধ্য দিয়ে গোটা বাঙালি জাতিকে চূড়ান্তভাবে স্বাধীনতার মন্ত্রে উজ্জীবিত করে তোলেন বঙ্গবন্ধু। তাঁরই নেতৃত্বে ঐক্যবদ্ধ বাঙালি জাতি ১৯৭০ সালের নির্বাচনে নিরঙ্কুশ বিজয় অর্জন করে এবং ১৯৭১ সালে মহান মুক্তিযুদ্ধের মধ্য দিয়ে দেশকে স্বাধীন করে।

#

ইফতেখার/রোকসানা/মাসুম/সঞ্জীব/সেলিম/২০২১/২০০০ ঘণ্টা

তথ্যবিবরণী নম্বর : ৬১৯

জাতীয় বীজ বোর্ডের সভা

**হাইজিংকসমৃদ্ধ ধানের জাত অবমুক্ত**

ঢাকা, ২৬ মাঘ (৯ ফেব্রুয়ারি) :

বাংলাদেশ ধান গবেষণা ইনস্টিটিউট (ব্রি) উদ্ভাবিত হাইজিংকসমৃদ্ধ ‘ব্রিধান ১০০’ জাত অবমুক্তির লক্ষ্যে জাতীয় বীজ বোর্ড অনুমোদন দিয়েছে। মুজিববর্ষে এ জাতটি শীঘ্রই আনুষ্ঠানিকভাবে অবমুক্ত করা হবে। আজ ঢাকায় কৃষি মন্ত্রণালয়ের সম্মেলন কক্ষে অনুষ্ঠিত জাতীয় বীজ বোর্ডের ১০৪তম সভায় এ সিদ্ধান্ত গৃহীত হয়। কৃষি মন্ত্রণালয়ের সিনিয়র সচিব ও জাতীয় বীজ বোর্ডের সভাপতি মোঃ মেসবাহুল ইসলাম সভায় সভাপতিত্ব করেন। একইসাথে, বাংলাদেশ পাট গবেষণা ইনস্টিটিউট (বিজেআরআই) উদ্ভাবিত লবণাক্ততা সহিষ্ণু দেশি পাটের (বিজেআরআই দেশী পাট-১০) জাত অবমুক্ত করা হয়েছে।

মুজিব শতবর্ষ উপলক্ষে ব্রি উদ্ভাবিত শততম জাতের (ব্রি ধান১০০) অবমুক্তকরণ এটি। ব্রি’র তথ্যে জানা যায়, ‘ব্রিধান ১০০’ হাইজিংকসমৃদ্ধ। জিংকের পরিমাণ প্রতি কেজিতে ২৫ দশমিক ৭০ মিলিগ্রাম। দেশের ১০টি স্থানে ট্রায়াল করে গড় ফলন হেক্টর প্রতি ৭ দশমিক ৬৯ মেট্রিক টন পাওয়া গেছে। জাতটির জীবনকাল ১৪৮ দিন। এটি বোরো মৌসুমে চাষের জন্য অনুমোদন দেয়া হয়েছে।

জাতীয় বীজ বোর্ডের সভাপতি মোঃ মেসবাহুল ইসলাম বলেন, মুজিব শতবর্ষে উচ্চজিংকসমৃদ্ধ ‘ব্রিধান ১০০’ অবমুক্ত করতে পারা খুবই আনন্দের। দেশের দরিদ্র জনগোষ্ঠীর পুষ্টির অধিকাংশ ক্যালরি, প্রোটিন ও মিনারেল আসে ভাত থেকে। ভাত তাদের কাছে সহজলভ্য। জিংকসমৃদ্ধ এ জাতটি উদ্ভাবনের ফলে মানুষের জিংকের চাহিদা অনেকটাই পূরণ হবে।

সভায় বীজ ডিলার নিবন্ধন ও নবায়নের ক্ষেত্রে ‘সেবা সহজীকরণ’ এর সিদ্ধান্ত গৃহীত হয়েছে। এখন থেকে বীজ ডিলারদের নিবন্ধণ ১ বছরের পরিবর্তে একসঙ্গে ৫ বছরের জন্য দেয়া হবে। এ বিষয়ে সিনিয়র সচিব মোঃ মেসবাহুল ইসলাম বলেন, সেবা সহজীকরণের ফলে ডিলারদের প্রতিবছর নবায়নের জন্য মন্ত্রণালয়ে আসতে হবে না। ফলে হয়রানি অনেক হ্রাস পাবে।

এছাড়া আগামী মৌসুমের জন্য পাটবীজ আমদানির পরিমাণ নির্ধারণ করেছে বোর্ড। ২০২১-২২ উৎপাদন বর্ষে পাটবীজের চাহিদা নির্ধারণ করা হয়েছে ৬ হাজার ৩০০ মেট্রিক টন।

#

কামরুল/রোকসানা/মাসুম/নাইচ/রফিকুল/সেলিম/২০২১/১৯৫০ ঘণ্টা

তথ্যবিবরণী নম্বর : ৬১৮

**বীর মুক্তিযোদ্ধা শেখ কুতুব উদ্দিন আহমেদের মৃত্যুতে পানিসম্পদ প্রতিমন্ত্রীর শোক**

ঢাকা, ২৬ মাঘ (৯ ফেব্রুয়ারি) :

বরিশাল জেলা মুক্তিযোদ্ধা সংসদের কমান্ডার বীর মুক্তিযোদ্ধা শেখ কুতুব উদ্দিন আহমেদের মৃত্যুতে গভীর শোক ও দুঃখ প্রকাশ করেছেন পানি সম্পদ প্রতিমন্ত্রী জাহিদ ফারুক।

প্রতিমন্ত্রী আজ এক শোকবার্তায় মরহুমের বিদেহী আত্মার মাগফিরাত কামনা করেন ও শোক সন্তপ্ত পরিবারের প্রতি গভীর সমবেদনা জানান।

#

আসিফ/রোকসানা/মাসুম/সঞ্জীব/জয়নুল/২০২১/১৯৩৫ঘণ্টা

তথ্যবিবরণী নম্বর : ৬১৭

**নিয়মিত অডিটের মাধ্যমে সমবায়ে স্বচ্ছতা ও জবাবদিহিতা প্রতিষ্ঠা করতে হবে**

**-- পল্লী উন্নয়ন ও সমবায় প্রতিমন্ত্রী**

ঢাকা, ২৬ মাঘ (৯ ফেব্রুয়ারি) :

পল্লী উন্নয়ন ও সমবায় প্রতিমন্ত্রী স্বপন ভট্টাচার্য্য বলেছেন, নিয়মিত অডিটের মাধ্যমে সমবায়ে স্বচ্ছতা ও জবাবদিহিতা প্রতিষ্ঠা করতে হবে। পরিদর্শনে উদঘাটিত ত্রুটি-বিচ্যুতি, অনিয়ম চিহ্নিত করে সমাধানের উদ্যোগ গ্রহণ করতে হবে।

আজ ঢাকায় আগারগাঁয়ে সমবায় অধিদপ্তরের অডিট কার্যক্রমে স্বচ্ছতা ও জবাবদিহিতা নিশ্চিতে সমবায় অডিটিং বিষয়ক দু’দিনব্যাপী প্রশিক্ষণের উদ্বোধন অনুষ্ঠানে প্রধান অতিথির বক্তৃতায় প্রতিমন্ত্রী এসব কথা বলেন। সমবায় অধিদপ্তরের মাঠ পর্যায়ের কর্মকর্তারা এ প্রশিক্ষণে অংশগ্রহণ করেন।

সমবায়ের উন্নয়নে জাতির পিতার অবদানের কথা স্মরণ করে প্রতিমন্ত্রী বলেন, ১৯৫৪ সালের প্রাদেশিক নির্বাচনে যুক্তফ্রন্ট সরকারের কৃষি ও সমবায় মন্ত্রণালয়ের দায়িত্ব পালনকালেই জাতির পিতা বঙ্গবন্ধু শেখ মুজিবুর রহমান সমবায় নিয়ে বিভিন্ন পরিকল্পনা গ্রহণ করেন। স্বাধীন বাংলাদেশের অর্থনীতিকে ঢেলে সাজানোর জন্য বঙ্গবন্ধু সমবায় দর্শনকে বেছে নিয়েছিলেন। বঙ্গবন্ধু উপলব্ধি করেছিলেন যেখানে ৮৫ শতাংশ মানুষ কৃষিজীবী সেখানে সমবায় ছাড়া মুক্তি আসবে না।

প্রতিমন্ত্রী আরো বলেন, আধুনিক ও যুগোপযোগী সমবায় প্রতিষ্ঠা করতে হলে সমবায় আইন এবং এ সংশ্লিষ্ট বিধিমালার ওপর প্রশিক্ষণ অত্যন্ত গুরুত্বপূর্ণ। প্রশিক্ষণের মাধ্যমে নিরীক্ষা কার্যে নিজেদেরকে যোগ্য করে গড়ে তুলতে হবে। সমবায় সমিতির কার্যক্রমকে আরো যুগোপযোগী ও গতিশীল করার জন্য ইতিমধ্যে সমবায় সমিতি বিধিমালা, ২০০৪ হালনাগাদ করা হয়েছে। দেশে বর্তমানে প্রায় দুই লাখের মতো সমবায় সমিতি রয়েছে। গুণগতমানসম্পন্ন ও কার্যকর সমবায় সমিতি শনাক্ত করে সমবায়ীদের স্বার্থ রক্ষার্থে ব্যবস্থা নিতে হবে।

অনুষ্ঠানে সমবায় অধিদপ্তরের নিবন্ধক ও মহাপরিচালক মোঃ আমিনুল ইসলাম বলেন, আইন ও বিধি-বিধান অনুসরণের পাশাপাশি কাজে স্বচ্ছ ও দক্ষ হতে হবে। নবীন প্রজন্মের কাছে সমবায়ের সাফল্য উপস্থাপন করলে তারা সমবায়ের প্রতি আরো আগ্রহী হবে।

#

হাবীব/রোকসানা/মাসুম/সঞ্জীব/জয়নুল/২০২১/২০৪৫ঘণ্টা

তথ্যবিবরণী নম্বর : ৬১৬

**সীমান্তে চালের ট্রাকের প্রবেশ নির্বিঘ্ন করতে স্বরাষ্ট্রমন্ত্রীর সঙ্গে খাদ্যমন্ত্রীর বৈঠক**

ঢাকা, ২৬ মাঘ (৯ ফেব্রুয়ারি) :

সীমান্ত দিয়ে অগ্রাধিকারভিত্তিতে চালের ট্রাক নির্বিঘ্নে বাংলাদেশে প্রবেশে প্রয়োজনীয় করণীয় সম্পর্কে স্বরাষ্ট্রমন্ত্রী আসাদুজ্জামান খানের সঙ্গে বৈঠক করেছেন খাদ্যমন্ত্রী সাধন চন্দ্র মজুমদার। আজ ঢাকায় সচিবালয়ে স্বরাষ্ট্রমন্ত্রীর অফিস কক্ষে এ বৈঠক অনুষ্ঠিত হয়।

বৈঠককালে স্বরাষ্ট্রমন্ত্রী তাৎক্ষণিকভাবে বিজিবি'র মহাপরিচালককে টেলিফোনে এ বিষয়ে ভোমরা, হিলি, বুড়িমারী বাংলাবান্ধা, শেওলা সহ যেসকল স্থল বন্দর দিয়ে চাল দেশে আসছে সেসব বন্দর দিয়ে চালের ট্রাক যাতে অগ্রাধিকার ভিত্তিতে আসতে পারে সেজন্য প্রয়োজনীয় ব্যবস্থা গ্রহণ করার নির্দেশনা দেন। স্বরাষ্ট্রমন্ত্রী এ বিষয়ে প্রয়োজনীয় নির্দেশনা দেওয়ায় তাঁকে আন্তরিক ধন্যবাদ জানান খাদ্যমন্ত্রী সাধন চন্দ্র মজুমদার।

উল্লেখ্য, খাদ্যশস্যের বাজারমূল্যের ঊর্ধ্বগতির প্রবণতা রোধ, নিম্নআয়ের জনগোষ্ঠীকে সহায়তা এবং বাজারদর স্থিতিশীল রাখার স্বার্থে বেসরকারি পর্যায়ে চালের আমদানি শুল্ক ৬২ দশমিক ৫০ শতাংশ থেকে কমিয়ে ২৫ শতাংশ নির্ধারণ করেছে সরকার। পরিপ্রেক্ষিতে খাদ্য মন্ত্রণালয় ২৭ ডিসেম্বর, ২০২০ তারিখ বেসরকারিভাবে চাল আমদানির জন্য বৈধ আমদানিকারকগণকে প্রয়োজনীয় সকল কাগজপত্রসহ ১০ জানুয়ারি, ২০২১ তারিখের মধ্যে খাদ্য মন্ত্রণালয়ে আবেদন করতে বলে। সেই ধারাবাহিকতায় বেসরকারি পর্যায়ে চাল আমদানির জন্য ৩ জানুয়ারি, ২০২১ তারিখে সর্বপ্রথম ১০টি প্রতিষ্ঠানের অনুকূলে ১ লাখ ৫ হাজার মেট্রিক টন চাল বরাদ্দ প্রদান করে আমদানির অনুমতি প্রদানের জন্য খাদ্য মন্ত্রণালয় বাণিজ্য মন্ত্রণালয়কে সুপারিশ করেছে।

#

মেহেদী/রোকসানা/মাসুম/সঞ্জীব/জয়নুল/২০২১/১৯১০ঘণ্টা

তথ্যবিবরণী নম্বর : ৬১৫

**অশ্লীল অনুষ্ঠান সম্প্রচারের বিরুদ্ধে মোবাইল কোর্ট পরিচালনার নির্দেশ**

ঢাকা, ২৬ মাঘ (৯ ফেব্রুয়ারি) :

বিভাগ ও জেলা পর্যায়ে অশ্লীল অনুষ্ঠান সম্প্রচার ও অবৈধ কেবল নেটওয়ার্ক ব্যবসা পরিচালনাকারী ব্যক্তি ও প্রতিষ্ঠানের বিরুদ্ধে অনতিবিলম্বে মোবাইল কোর্ট পরিচালনার নির্দেশনা দিয়েছে তথ্য মন্ত্রণালয়। ৭ ফেব্রুয়ারি, ২০২১ তথ্য মন্ত্রণালয় থেকে জেলা প্রশাসক ও জেলা ম্যাজিস্ট্রেট বরাবরে প্রেরিত এক পত্রে এ নির্দেশনা দেয়া হয়েছে।

এতে বলা হয়েছে, কেবল নেটওয়ার্ক কার্যক্রমে নিয়োজিত কেবল অপারেটর ও ফিড অপারেটর লাইসেন্সের মেয়াদ উত্তীর্ণ হওয়ার পর লাইসেন্স নবায়ন না করেই কতিপয় ব্যক্তি ও প্রতিষ্ঠানের মালিক এখনও ব্যবসা পরিচালনা করছে। টেলিভিশন নেটওয়ার্ক পরিচালনা আইন, ২০০৬ এর ৭(২) উপ-ধারা অনুসারে এ ধরনের অবৈধ ব্যবসা পরিচালনার মাধ্যমে লাইসেন্সের শর্ত সুস্পষ্টভাবে লঙ্ঘন করা হচ্ছে।

পত্রে আরো বলা হয়েছে, কেবল নেটওয়ার্ক ব্যবসা পরিচালনাকারী অনেক ব্যক্তি ও প্রতিষ্ঠান অশালীন, নগ্ন ছায়াছবি, অশোভন অঙ্গভঙ্গি ও দৃশ্যাবলি সংবলিত অশ্লীল অনুষ্ঠান সম্প্রচার করছে। এছাড়া, বাংলাদেশি দর্শকদের জন্য বিদেশি চ্যানেলে বিজ্ঞাপন প্রচার করা হচ্ছে, যা কেবল টেলিভিশন নেটওয়ার্ক পরিচালনা আইন, ২০০৬ এর ধারা ১৯ এর সুস্পষ্ট লঙ্ঘন। এক্ষেত্রে কেবল নেটওয়ার্ক পরিচালনা আইন, ২০০৬ অনুযায়ী অনুষ্ঠান সম্প্রচার বা সঞ্চালন করা বাঞ্ছনীয়।

উল্লেখ্য, মোবাইল কোর্ট আইন, ২০০৯ এর তফসিল ৮৩ নং ক্রমিকে কেবল টেলিভিশন নেটওয়ার্ক পরিচালনা আইন, ২০০৬ অন্তর্ভুক্ত রয়েছে। এ আইনের আওতায় বিভাগ ও জেলা পর্যায়ে তথ্য অফিসার ও বাংলাদেশ টেলিভিশনের লাইসেন্স পরিদর্শকদের সহযোগিতায় অনতিবিলম্বে মোবাইল কোর্ট পরিচালনার জন্য জেলা প্রশাসক ও জেলা ম্যাজিস্ট্রেটকে তথ্য মন্ত্রণালয় প্রেরিত ওই পত্রে নির্দেশনা দেয়া হয়েছে।

#

জলিল/রোকসানা/মাসুম/সঞ্জীব/সেলিম/২০২১/১৮৫০ ঘণ্টা

তথ্যবিবরণী নম্বর : ৬১৪

**নারীরা দক্ষতা ও যোগ্যতার সাথে দেশের উন্নয়নে অবদান রাখছে**

**-- মহিলা ও শিশু বিষয়ক প্রতিমন্ত্রী**

ঢাকা, ২৬ মাঘ (৯ ফেব্রুয়ারি) :

মহিলা ও শিশু বিষয়ক প্রতিমন্ত্রী ফজিলাতুন নেসা ইন্দিরা বলেছেন, নারীরা দক্ষতা ও যোগ্যতা নিয়ে দেশের উন্নয়নে অবদান রাখছে। তারা সমান যোগ্যতা নিয়ে পুরুষের পাশাপাশি কাজ করে যাচ্ছে। তৃণমূল পর্যায়ের আড়াই লাখ নারীকে ক্যাটারিং, হাউজকিপিং, বেবি কেয়ার ও বিউটিফিকেশনসহ ৭টি ট্রেডে প্রশিক্ষণের মাধ্যমে ক্ষমতায়ন করা হবে। পাশাপাশি পঁয়ত্রিশটি ট্রেডে প্রশিক্ষণ দিয়ে নারীদেরকে উদ্যোক্তা হিসেবে গড়ে তোলা হচ্ছে।

প্রতিমন্ত্রী আজ ঢাকায় বাংলাদেশ শিশু একাডেমির সম্মেলন কক্ষে ভার্চুয়াল মাধ্যমে রংপুর ও রাজশাহী বিভাগের 'জয়িতা অন্বেষণে বাংলাদেশ' শীর্ষক সম্মাননা প্রদান অনুষ্ঠানে প্রধান অতিথির বক্তৃতায় এ কথা বলেন।

প্রতিমন্ত্রী ইন্দিরা বলেন, গতকাল মন্ত্রিসভায় ডে-কেয়ার আইন, ২০২১ এর নীতিগত অনুমোদন হয়েছে। ডে-কেয়ার আইন বাস্তবায়নের ফলে কর্মজীবী মায়েরা সন্তানদের নিরাপদে রেখে নিশ্চিন্তে কর্মস্থলে যেতে পারবে। এর ফলে কর্মস্থলে নারীর অংশগ্রহণ বৃদ্ধি পাবে। যা জাতিসংঘের ভাষণে প্রধানমন্ত্রী শেখ হাসিনার ঘোষণা ২০৪১ সালের মধ্যে কর্মক্ষেত্রে নারীর অংশগ্রহণ ৫০:৫০ অর্জনে গুরুত্বপূর্ণ ভূমিকা রাখবে।

প্রতিদিন সারা দেশে লাইন ধরে মানুষ করোনার ভ্যাকসিন নিচ্ছে উল্লেখ করে প্রতিমন্ত্রী বলেন, কারো পার্শ্বপ্রতিক্রিয়া হচ্ছে না। তিনি আরো বলেন, বাংলাদেশে করোনা আক্রান্তের হার ও মৃত্যুর হার কম। উন্নত দেশগুলো চেষ্টা করেও যেখানে ভ্যাকসিন পাচ্ছে না সেখানে প্রধানমন্ত্রীর ঐকান্তিক প্রচেষ্টায় বাংলাদেশে ভ্যাকসিন পৌঁছেছে। একটি দল নির্বাচনে পরাজিত হয়ে সংগঠনে ব্যর্থ হয়ে জনসমর্থন হারিয়ে এবং জনগণ থেকে বিচ্ছিন্ন হয়ে ভ্যাকসিন সম্পর্কে নানা ধরনের কটূক্তি ও গুজব ছড়াচ্ছে। কিন্তু এদেশের জনগণ কখনোই সিদ্ধান্ত নিতে ভুল করেনি।

অনুষ্ঠানে বিশেষ অতিথির বক্তৃতায় মহিলা ও শিশু বিষয়ক মন্ত্রণালয়ের সিনিয়র সচিব কাজী রওশন আক্তার বলেন, সমতার জায়গায় পৌঁছাতে গেলে নারীর ক্ষমতায়ন প্রয়োজন। উন্নয়ন কর্মকাণ্ডে নারীদের কাজে লাগাতে না পারলে উন্নয়ন থেমে যাবে। নারী ও কন্যাশিশুর প্রতি সহিংসতা মুক্ত করতে সরকার কাজ করছে। প্রতিটি সেক্টরে নারীরা প্রতিভার সাক্ষর রাখছে। নারীর অগ্রযাত্রা যাতে থেমে না যায় সেজন্য সবার সহযোগিতা অব্যাহত রাখতে হবে।

‘জয়িতা অন্বেষণে বাংলাদেশ’ শীর্ষক সম্মাননা প্রদান অনুষ্ঠানে রাজশাহীর বিভাগীয় কমিশনার ড. মোঃ হুমায়ুন কবীর ও রংপুরের বিভাগীয় কমিশনার মোঃ আব্দুল ওয়াহাব ভূইয়া যথাক্রমে রাজশাহী ও রংপুর বিভাগে সভাপতিত্ব করেন। দুই বিভাগের ১০ জন শ্রেষ্ঠ জয়িতাকে অর্থনৈতিকভাবে সাফল্য অর্জনকারী, শিক্ষা ও চাকরি ক্ষেত্রে সাফল্য অর্জনকারী, সফল জননী, নির্যাতনের বিভীষিকা মুছে ফেলে নতুন উদ্যমে জীবন শুরু করা এবং সমাজ উন্নয়নে অসামান্য অবদান রাখা ক্যাটেগরিতে সম্মাননা ক্রেস্ট, সনদ ও পুরস্কারের নগদ অর্থ প্রদান করা হয়।

ঢাকায় প্রতিমন্ত্রী ইন্দিরার কাছ থেকে শিক্ষা ও চাকরি ক্ষেত্রে সাফল্য অর্জনকারী নারী বগুড়ার শিবগঞ্জের মিফতাহুল জান্নাত শ্রেষ্ঠ জয়িতার সম্মাননা ক্রেস্ট, সনদ ও পুরস্কারের নগদ অর্থ গ্রহণ করেন।

#

আলমগীর/রোকসানা/মাসুম/সঞ্জীব/জয়নুল/২০২১/১৯৪০ঘণ্টা

তথ্যবিবরণী নম্বর : ৬১৩

**কোভিড**-**১৯**(**করোনা ভাইরাস**) **সংক্রান্ত সর্বশেষ প্রতিবেদন**

ঢাকা, ২৬ মাঘ (৯ ফেব্রুয়ারি) :

 ‌         স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী গত ২৪ ঘণ্টায় দেশে ১৪ হাজার ৪৬৮ জনের নমুনা পরীক্ষা করে ৩৮৭ জনের শরীরে করোনা সংক্রমণ পাওয়া গেছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ৫ লাখ ৩৮ হাজার ৭৬৫ জন।

গত ২৪ ঘণ্টায় ৮জন-সহ এ পর্যন্ত ৮ হাজার ২২৯ জন এ রোগে মৃত্যুবরণ করেছেন।

করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ৪ লাখ ৮৪ হাজার ৫৭৩ জন।

#

হাবিবুর/রোকসানা/মাসুম/সঞ্জিব/রেজাউল/২০২১/১৭৫৫ ঘণ্টা

তথ্যবিবরণী        নম্বর : ৬১২

**দ্রুত এগিয়ে চলছে ‘বঙ্গবন্ধু’ বায়োপিকের কাজ : মুম্বাইতে চিত্রায়ণ পরিদর্শনে তথ্যমন্ত্রী**

মুম্বাই, ৯ ফেব্রুয়ারি :

বাংলাদেশ ও ভারতের যৌথ উদ্যোগে শ্যাম বেনেগালের পরিচালনায় নির্মীয়মান ‘বঙ্গবন্ধু’ বায়োপিকের কাজ দ্রুত এগিয়ে চলছে, অনেকটাই সম্পন্ন হয়েছে বলেছেন তথ্যমন্ত্রী ড. হাছান মাহ্‌মুদ। ভারত সফররত তথ্যমন্ত্রী সোমবার মুম্বাই ফিল্ম সিটিতে বঙ্গবন্ধুর জীবনীভিত্তিক এই চলচ্চিত্র চিত্রায়নের অগ্রগতি পরিদর্শন শেষে একথা জানান।

গতকাল ড. হাছান মাহমুদ মুম্বাই ফিল্ম সিটিতে পৌঁছুলে মহারাষ্ট্রের স্বাস্থ্যশিক্ষা ও সংস্কৃতি মন্ত্রী অমিত দেশমুখ তাঁকে স্বাগত জানান এবং ফিল্ম সিটির ব্যবস্থাপনা পরিচালক মনীষা ভার্মা, ‘বঙ্গবন্ধু’ বায়োপিকের পরিচালক শ্যাম বেনেগাল ও আরেফিন শুভ, তিশা, নুসরাত ফারিয়া, দিলারা জামান প্রমুখসহ বায়োপিকের অভিনয় শিল্পীদের নিয়ে  স্যুটিং সেট পরিদর্শন করেন।

স্যুটিং সেটে ১৯৭১ সালে বঙ্গমাতা শেখ ফজিলাতুন্নেছা, বঙ্গবন্ধুকন্যা শেখ হাসিনাসহ বঙ্গবন্ধু পরিবারকে ঢাকায় ধানমন্ডির যে বাড়িতে অন্তরীণ রাখা হয়েছিল, যেখানে সজীব ওয়াজেদ জয়ের জন্ম, তখনকার সেই পাকিস্তানি বাঙ্কার ও পতাকাসমেত বাড়িটি এবং আশেপাশের বাড়িগুলোর অবিকল প্রতিরূপ তৈরি করে চলচ্চিত্র চিত্রায়ণের প্রশংসা করেন ড. হাছান মাহমুদ।

মহারাষ্ট্রের স্বাস্থ্যশিক্ষা ও সংস্কৃতি মন্ত্রী অমিত দেশমুখের সাথে বৈঠক ও ‘বঙ্গবন্ধু’ বায়োপিকের সেট পরিদর্শন শেষে তথ্যমন্ত্রী ড. হাছান মাহমুদ জানান, এপ্রিল মাসের মধ্যে বঙ্গবন্ধু বায়োপিকের মুম্বাই অংশের স্যুটিং শেষ হবে এবং সেপ্টেম্বরে বাংলাদেশে স্যুটিং শুরু হবে।

এদিন বিকেলে মুম্বাইতে ‘ন্যাশনাল মিউজিয়াম অভ ইন্ডিয়ান সিনেমা’ পরিদর্শন ও সন্ধ্যায় মুম্বাইতে বাংলাদেশ উপ-দূতাবাস  আয়োজিত অনুষ্ঠানে বাংলাদেশের মুক্তিযুদ্ধে অংশগ্রহণকারী ভারতীয় নাগরিক এবং মুম্বাইয়ের চলচ্চিত্র অঙ্গণের গণ্যমান্য ব্যক্তিবর্গের সাথে মতবিনিময় করেন তথ্যমন্ত্রী ড. হাছান। ৫ ফেব্রুয়ারি থেকে পাঁচদিনের এ সফরে তথ্যমন্ত্রী কলকাতায় ৩য় বাংলাদেশ চলচ্চিত্র উৎসব উদ্বোধন করেন ও ১৯৭২ সালের ৬ ফেব্রুয়ারি কলকাতার ব্রিগেড প্যারেড গ্রাউন্ডে ইন্দিরা গান্ধীর উপস্থিতিতে ১০ লাখেরও বেশি বাঙালির উদ্দেশে বঙ্গবন্ধুর ঐতিহাসিক ভাষণের ৪৯ বছরপূর্তি উপলক্ষ্যে সেই ময়দানে বক্তব্য রাখেন। সফর শেষে বৃহস্পতিবার ১১ ফেব্রুয়ারি তথ্যমন্ত্রীর দেশে ফেরার কথা।

#

আকরাম/অনসূয়া/জসীম/আসমা/২০২১/১৬৩০ ঘণ্টা

তথ্যবিবরণী নম্বর : ৬১১

**প্রাথমিক বিদ্যালয়ের শিক্ষকদের টিকা নেয়ার আহ্বান গণশিক্ষাপ্রতিমন্ত্রীর**

ঢাকা, ২৬ মাঘ (৯ ফেব্রুয়ারি) :

প্রাথমিক বিদ্যালয়ের শিক্ষকদের করোনা ভাইরাসের টিকা নেয়ার আহ্বান জানালেন প্রাথমিক ও গণশিক্ষা প্রতিমন্ত্রী। করোনা ভাইরাস টিকায় কোনো পার্শ্বপ্রতিক্রিয়া নেই এখন টিকার প্রতি মানুষের আতংক কেটে গেছে তাই সবাইকে টিকা নেয়ার অনুরোধ করেন তিনি।

প্রাথমিক ও গণশিক্ষা প্রতিমন্ত্রী মোঃ জাকির হোসেন আজ বাংলাদেশ সচিবালয় ক্লিনিকে করোনা ভাইরাসের টিকা নেয়ার পর গণমাধ্যম কর্মীদের এ কথা বলেন।

পৃথিবীর অনেক দেশ এখনো করোনা ভাইরাসের টিকা নিতে পারেনি উল্লেখ করে প্রতিমন্ত্রী বলেন, এ পরিস্থিতিতে প্রধানমন্ত্রী শেখ হাসিনার কূটনৈতিক সাফল্য ও সেরা ব্যবস্থাপনায় বাংলাদেশে দ্রুততম সময়ের মধ্যে করোনা ভাইরাসের টিকা আনা সম্ভব হয়েছে।

#

রবীন্দ্রনাথ/অনসূয়া/শাহ আলম/জসীম/রেজ্জাকুল/আসমা/২০২১/১৬০০ ঘণ্টা

তথ্যবিবরণী        নম্বর : ৬১০

**‘বঙ্গবন্ধু শেখ মুজিব কুইজ’ প্রতিযোগিতা**

**গতকালের বিজয়ীদের তালিকা**

ঢাকা, ২৬ মাঘ (৯ ফেব্রুয়ারি) :

          জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদ্‌যাপন জাতীয় বাস্তবায়ন কমিটির উদ্যোগে মুজিববর্ষ উপলক্ষ্যে আয়োজিত গতকালের অনলাইনভিত্তিক ‘বঙ্গবন্ধু শেখ মুজিব কুইজ’ প্রতিযোগিতার স্মার্টফোন বিজয়ী পাঁচজন হলেন : পটুয়াখালীর মো. সায়েম খান, বরিশালের সৈয়দ মুয়েদুল ইসলাম, ময়মনসিংহের মো. আবদুস সালাম, লালমনিরহাটের মো. মেরাজ উন নবী এবং নাটোরের পাপড়ি চক্রবতী ।

          গতকালের কুইজে ৮৫ হাজার ৯৭৯ জন প্রতিযোগী অংশগ্রহণ করেছিলেন।

          স্মার্টফোন বিজয়ী পাঁচজনসহ ১০০ জিবি মোবাইল ডাটা বিজয়ী ১০০ জনের ছবিযুক্ত নামের তালিকা   
জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদ্‌যাপন জাতীয় বাস্তবায়ন কমিটির ওয়েবসাইট [https://mujib100.gov.bd](https://mujib100.gov.bd/) অথবা [https://quiz.priyo.com](https://quiz.priyo.com/) থেকে জানা যাবে।

#

মোহসিন/অনসূয়া/জসীম/আসমা/২০২১/১৩০০ ঘণ্টা

তথ্যবিবরণী নম্বর : ৬০৯

**পাটমন্ত্রীর এপিএস এর মায়ের মৃত্যুতে মন্ত্রীর শোক**

ঢাকা, ২৬ মাঘ (৯ ফেব্রুয়ারি) :

বস্ত্র ও পাট মন্ত্রণালয়ের মন্ত্রীর সহকারী একান্ত সচিব এমদাদুল হক এর মাতা আরজুমান আক্তার বানুর (৭৩) মৃত্যুতে গভীর শোক ও দুঃখ প্রকাশ করেছেন বস্ত্র ও পাট মন্ত্রণালয়ের মন্ত্রী গোলাম দস্তগীর গাজী বীরপ্রতীক।

তিনি আরজুমান আক্তার বানুর বিদেহী আত্মার মাগফেরাত কামনা করেন এবং মন্ত্রণালয়ের কর্মকর্তা/কর্মচারী এবং নারায়ণগঞ্জবাসীর পক্ষ থেকে তাঁর পরিবার-পরিজনের প্রতি গভীর সমবেদনা জানান।

বস্ত্র ও পাট মন্ত্রণালয়ের সচিব লোকমান হোসেন মিয়াও মরহুমার মৃত্যুতে গভীর শোক ও দুঃখ প্রকাশ করেছেন।

#

সৈকত/অনসূয়া/শাহ আলম/শাম্মী/রেজ্জাকুল/আসমা/২০২১/১২৩৫ ঘণ্টা

তথ্যবিবরণী নম্বর : ৬০৮

**করোনা পরিস্থিতির চ্যালেঞ্জ মোকাবিলায় বিমসটেকভুক্ত দেশগুলোকে**

**একযোগে কাজ করার আহ্বান পররাষ্ট্রমন্ত্রীর**

ঢাকা, ২৬ মাঘ (৯ ফেব্রুয়ারি) :

করোনা পরিস্থিতির চ্যালেঞ্জ মোকবিলায় বিমসটেকভুক্ত দেশগুলোকে একযোগে কাজ করার আহ্বান জানিয়েছেন পররাষ্ট্রমন্ত্রী ড. এ কে আব্দুল মোমেন। গতকাল South Asian Network on Economic Modeling (SANEM) আয়োজিত 'Bay of Bengal Economic Dialogue 2021: Post COVID Challenges in the Bay of Bengal Region' শীর্ষক চারদিনব্যাপী ভার্চুয়াল অনুষ্ঠানের উদ্বোধন পর্বে প্রধান অতিথির বক্তব্যে পররাষ্ট্রমন্ত্রী এ আহ্বান জানান।

করোনা মহামারি মোকাবিলায় বিমসটেক একটি লাগসই ফোরাম উল্লেখ করে ড. মোমেন বলেন, করোনা পরিস্থিতির মধ্যে সদস্য দেশগুলোকে আরো দৃঢ়তা নিয়ে কাজ করতে হবে এবং করোনা পরবর্তী চ্যালেঞ্জ মোকাবিলায় নতুন নতুন কৌশল প্রণয়ন ও তা বাস্তবায়নে উদ্যোগ নিতে হবে।

মন্ত্রী বলেন, বাংলাদেশ বিমসটেকভুক্ত অঞ্চলের আর্থসামাজিক উন্নয়ন ও উৎকর্ষে গুরুত্ব দিয়ে থাকে। এ লক্ষ্যে আসিয়ান ও সার্কের সদস্যভুক্ত সাতটি রাষ্ট্রের সমন্বয়ে গঠিত বিমসটেক ফোরামে বাংলাদেশ প্রতিষ্ঠাকালীন সদস্য হিসেবে ১৯৯৭ সালে যোগদান করে। তারপর থেকেই এ অঞ্চলের ব্যবসা-বাণিজ্য, কানেক্টিভিটি, কৃষি, সংস্কৃতি, মানুষে মানুষে যোগাযোগ প্রভৃতির উন্নয়নে অন্যান্য সদস্য দেশের সাথে বাংলাদেশ একযোগে কাজ করে যাচ্ছে।

ড. মোমেন বলেন, আঞ্চলিক সহযোগিতার মাধ্যমে পারস্পরিক উন্নয়ন এখনকার কূটনীতির মূলনীতি বলে বিবেচিত। বাংলাদেশ জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদ্‌যাপন করছে যিনি স্বাধীনতার অব্যবহিত পরেই এ অঞ্চলের আর্থ-সামাজিক উন্নয়নের লক্ষ্যে সর্বপ্রথম আঞ্চলিক সহযোগিতার বিষয়ে গুরুত্বারোপ করেছিলেন। তখন থেকেই আঞ্চলিক সহযোগিতার বিষয়টি বাংলাদেশের সংবিধান ও কূটনীতির অপরিহার্য অংশ। এরই ধারাবাহিকতায় জাতির পিতার সুযোগ্য কন্যা প্রধানমন্ত্রী শেখ হাসিনার নেতৃত্বে বাংলাদেশ বিভিন্ন আঞ্চলিক ফোরামে যুক্ত থেকে সম্মিলিত সহযোগিতার মাধ্যমে আঞ্চলিক বন্ধনকে সুদৃঢ় করে চলছে। তাঁর নেতৃত্বে বাংলাদেশ বিমসটেক ফোরামে প্রতিষ্ঠাকালীন সদস্য হিসেবে যোগদান করে এ ফোরামের প্রতি বাংলাদেশের প্রতিশ্রুতি বাস্তবায়নে নিরলসভাবে কাজ করে যাচ্ছে। এর অংশ হিসেবে বিমসটেক প্রক্রিয়াকে এগিয়ে নিতে ঢাকায় প্রতিষ্ঠা করা হয়েছে বিমসটেক সচিবালয়।

মন্ত্রী বলেন, বিমসটেক ফোরামের ব্যবসা-বাণিজ্য ও উন্নয়নের নেতৃত্বদানকারী দেশ হিসেবে বাংলাদেশ সদস্য দেশগুলোর সাথে যুগপৎভাবে এ অঞ্চলের ব্যবসা-বাণিজ্যের উন্নয়নে কাজ করছে। এ লক্ষ্যে একটি কার্যকর মুক্তবাণিজ্য অঞ্চল প্রতিষ্ঠায় বাংলাদেশ অগ্রসর ভূমিকা পালন করছে। একটি সম্ভাবনাময় ফোরাম হিসেবে বিমসটেক সম্মিলিত যোগাযোগের মাধ্যমে এ অঞ্চলে নতুন নতুন ব্যবসা ক্ষেত্রের সুযোগ অনুসন্ধান ও তার কার্যকর ব্যবহারে সচেষ্ট থাকবে বলে তিনি আশাবাদ ব্যক্ত করেন।

SANEM এর নির্বাহী পরিচালক ড. সেলিম রায়হানের সঞ্চালনায় উদ্বোধন অনুষ্ঠানে বিশেষ অতিথি হিসেবে বক্তৃতা করেন বিমসটেকের মহাসচিব Tenzin Lekphell। অতিথি হিসেবে বক্তব্য রাখেন থাইল্যান্ডের পররাষ্ট্র মন্ত্রণালয়ের ডেপুটি পার্মানেন্ট সেক্রেটারি Chutintorn Sam Gongsakdi, ভারতের Research and Information System for Developing Countries (RIS) এর মহাপরিচালক Professor Sachin Chaturvedi, ভুটানের ঊর্ধ্বতন উন্নয়ন অর্থনীতিবিদ Dr. Kinley Dorjee এবং বিমসটেকের প্রাক্তন মহাসচিব Sumith Nakandala।

#

অনসূয়া/শাম্মী/জসীম/আসমা/২০২১/১২০০ ঘণ্টা